«Dalí Atomicus»

**«Dalí Atomicus»** er et surrealistisk fotografi av kunstneren Salvador Dalí som hopper, tatt av fotografen Philippe Halsman i 1948. Fotografiet viser også tre katter som flyr gjennom luften. 

Det ble gjort minst 26 opptak av fotografiet før Halsman var tilfreds med resultatet. Prosessen tok mellom fem og seks timer. Den endelige versjonen ble offentliggjort i nyhetsmagasinet *[[Life (magasin)|Life]]* sammen med noen kasserte opptak. 

*[[Time (magasin)|Time]]* anser «Dalí Atomicus» for å være et av de «100 mest innflytelsesrike fotografier som noensinne er tatt.»

## Bakgrunn
Den spanske surrealistiske kunstneren Salvador Dalí møtte den amerikanske fotografen Philippe Halsman første gang i New York i 1941, da Halsman på vegne av fotobyrået Black Star skulle fotografere installasjonen av ​​en av ​​Dalís utstillinger på Julien Levy Gallery i april dette året. De to møttes igjen i oktober da Halsman fotograferte de kostymene Dalí lagde til en ballet på Metropolitan Opera. Et fotografi Halsman tok på et tak i byen av ballerinaen Tamara Toumanova med en annen danser kledd i et overdimensjonert hanekostyme, hadde elementer av surrealisme, som var alminnelige i Dalís egne visuelle effekter. Fotografiet ble «Ukens bilde» i *Life* og styrket vennskapet mellom de to.

I tiårene etter samarbeidet de to kunstnerne minst én gang om året. Halsmans datter Irene beskrev forholdet mellom kunstnerne som ikke-konkurransepreget, da Dalí ikke selv var interessert i å fotografere og Halsman var heller ikke interessert i å male. Philippe Halsman husket, at når han hadde en sprø idé, tok han den ofte opp med Dalí, vel vitende at han ville være et villig motiv, mens når Dalí kom til ham med en absurd idé, forsøkte han å finne en måte å få den til å fungere på. 

Da de to kunstnerne møttes i 1948 for å samarbeide om «Dalí Atomicus», hadde Dalí arbeidet på maleriet «Leda Atomica» (1949) siden 1945. Maleriet lekte med temaet suspensjon; tittelen  refererte til, hvordan protoner og elektroner ble suspendert i et atom ved sin konstante frastøtning, et emne av interesse i atomalderen.

Inspirert av maleriet moret de to med seg ideen om å ha ting hengt opp i luften til fotografiet. Dalí foreslo opprinnelig å sprenge en levende and i luften med dynamitt. Halsman var ikke like begeistret for den ideen, og de to bestemte seg senere for å ha møbler, vann, katter og Dalí selv svevende i luften på fotoet.

## Beskrivelse
«Dalí Atomicus» viser Salvador Dalí som hopper opp i luften, mens tre katter flyr forbi ham. Et spann med vann flyr gjennom luften etter kattene. Bak Dalí er et staffeli, hvor det er et bilde som minner om de flyvende kattene. En stol er på venstre side av bildet, og «Leda Atomica» og en trappekrakk er på høyre side. Stolen, staffeliet, «Leda Atomica» og stolen ser alle ut til å sveve i luften. 

I en kommentar til komposisjonen av bildet bemerket kunstkritikeren Roberta Smith fra *[[The New York Times]]*: «For en gangs skyld gir Dalís karakteristiske uttrykk av overdreven overraskelse mening.»

## Metode
Scenen for opptakene ble satt opp i Halsmans studio i New York City. Til å ta fotografiet brukte Halsman et 4×5 speilreflekskamera med to linser, som han selv hadde designet. Stolen til venstre ble holdt oppe av en assistent. Både maleriet «Leda Atomica» og staffeliet bak Dalí var hengt opp i vaiere. Trappekrakken  ble støttet av en rekvisitt. 

Levende katter og ekte spann med vann ble brukt. Halsman fikk også assistentene til å hjelpe ham med å kaste kattene og vannet. For å koordinere assistentene talte Halsman til fire. På tre kastet assistentene kattene og vannet. På fire hoppet Dalí. 

Koordineringen og timingen var svært vanskelig å få til. For eksempel ble et opptak ødelagt, fordi Dalí hoppet for sent, et annet fordi stolen blokkerte ansiktet til Dalí, og et tredje fordi en annen person ved et uhell kom inn i bildet. Minst 26 opptak ble gjort, før Halsman var tilfreds med det endelige fotografiet. 
Etter hvert opptak gikk Halsman inn i mørkerommet for å fremkalle og printe filmen, mens assistentene samlet sammen og tørket kattene. Hele prosessen varte mellom fem og seks timer. 

Da fotografiene ble tatt, hadde staffeliet bak Dalí bare en tom ramme. Etter at det endelige fotografiet ble valgt ut, malte Dalí direkte på trykket for å produsere det viste bildet. Den endelige versjonen ble utgitt i *Life* i 1948 sammen med noen av de ødelagte opptakene.

## Betydning
Fotografiet inspirerte Halsman til å be senere motiver på hans fotografier om å hoppe for ham. Blant de frivillige motivene var Audrey Hepburn, Ed Sullivan, Grace Kelly, Harold Lloyd, Robert Oppenheimer, Jack Dempsey, Marilyn Monroe, Richard Nixon og Edvard VIII av Storbritannia og Wallis Simpson.

Halsman kalte praksisen «jumpology» og forklarte hvordan den gjorde det mulig for ham bedre å fange inn den sanne karakteren av sine fotografiske motiver: «When you ask a person to jump, his attention is mostly directed toward the act of jumping, and the mask falls, so that the real person appears.» 

I 2016 utnevnte *Time Magazine* «Dalí Atomicus» til et av de «100 mest innflytelsesrike fotografier som noensinne er tatt.»
*Time* gir Halsman æren for at ha endret portrettfotograferingen, da det før Halsman generelt var en viss avstand mellom motivet og fotografen. *New York Times* kalte «Dalí Atomicus» for «sannsynligvis Halsmans mest minneverdige enkeltverk.»

## Galleri

## Fotnoter

## Referanser